  Майя Бывальцева Удмуртиын «Кросс нации» ужрадэ пыриськыны 10 сюрслэсь трос адями куриськон сётӥз. Бызьылонъя огъяросси нунал элькунын 16-тӥ куарусёнэ ортчоз. Иворъёсъя «Удмуртия» агентстволы со сярысь вераз элькунысь Спортъя дасяськон центрысь ӧнерчи Мария Савицкая. Муниципал кылдытэтъёслэн куриськонъёссыя 10 сюрслэсь трос адями луиз. Мӧля вылэ бырттон номеръёслы квота 8 сюрс. Зэмзэ ке, пыриськисьёс тросгес луозы Мария СвацикаяВормисьёсты но призёръёсты 1 иськемысен 12 иськемозь вить дистаницосын пусъёзы. Ижкарын бызьы мылкыд карисьёсты гожтон 8 час 30 минутэ кутскоз. Бызьылонъя нуналлэн радлыкез: 11:45—12:00 — ужрадэз нимлыко усьтон; 12:00 — 1 иськеме потозы кивалтӥсьёс; 12:00 — 4 иськеме бызёзы 1998-тӥ арын вордскем но солэсь пинал пиос; 12:05 — 4 иськеме бызёзы 1998-тӥ арын вордскем но солэсь пинал нылъёс; 12:35 — 1 иськеме бызёзы 2008-тӥ арын вордскем но солэсь пинал пиос, но нылъёс; 12:45 — 4 иськеме бызёзы 1997-тӥ арын вордскем но солэсь бадӟым воргоронъёс; 12:50 — 4 иськем бызёзы 1997-тӥ арын вордскем но солэсь бадӟым нылкышноос; 13 час 5 минутысен 6, 8 но 12 иськеме бызисьёс потозы. Бызьылонэ пыриськон понна кулэ луоз эмчилэсь лэзён (со 10 нунал кужымаз луэ), эм утетъя полис, паспорт яке вордскем сярысь свидетельство. Ӵошатсконэ лэзёнъя ӧри 11–15 куарусёнэ 10 часысен 18 часозь Спортъя дасяськон центрын (Лихвинцев урам, 68) ужалоз. 16-тӥ куарусёнэ — 8 час 30 минутысен 11 часозь Удмуртиысь Кивалтэтлэн юртаз. 2016-тӥ арын «Кросс нации» ужрадэ Удмуртиын 8 сюрс пала адями пыриськиз. Тегъёс: Мерлык Спорт Ижкар Удмуртия капчиатлетика  